বক্সা জঙ্গলে ‘দক্ষিণরায়’-এর দাপট! ট্র্যাপ ক্যামেরায় ধরা পড়ল বিশাল বাঘের ছবি

আলিপুরদুয়ার: ১৫ জানুয়ারির পর থেকেই বক্সা ব্যাঘ্র প্রকল্পের (Baksha Tiger Project) গভীর জঙ্গলে ঘুরে বেড়াচ্ছে একটি রয়্যাল বেঙ্গল টাইগার (Royal Bengal Tiger)। বুধবার রাতে বক্সা ব্যাঘ্র প্রকল্প কর্তৃপক্ষ চারটি ট্র্যাপ ক্যামেরায় ধরা পড়া সেই বাঘের ছবি প্রকাশ করেছে। বন দফতরের তরফে জানানো হয়েছে, এই প্রথম বাঘটির গর্জনও স্পষ্টভাবে শুনেছেন বনকর্মীরা।

বক্সা ব্যাঘ্র প্রকল্প কর্তৃপক্ষের পাঠানো ছবির বিশ্লেষণ করেছে দেরাদুনের ওয়াইল্ড লাইফ ইনস্টিটিউট অফ ইন্ডিয়া। বিশেষজ্ঞদের মতে, বর্তমানে বক্সায় থাকা এই বাঘটি ২০২১ ও ২০২৩ সালে দেখা বাঘ দু’টির তুলনায় আকারে অনেকটাই বড়। শারীরিক গঠন ও গতিবিধিতেও রয়েছে স্পষ্ট পার্থক্য।

আরও পড়ুন: তাম্রলিপ্ত পুরসভার নতুন চেয়ারম্যান হলেন বৈদ্যনাথ সিনহা, সরতে হল চঞ্চল খাঁড়াকে

বক্সা ব্যাঘ্র প্রকল্পের পশ্চিম উপক্ষেত্রের অধিকর্তা হরিকৃষ্ণাণ পিজে জানান, “এ বারের বাঘটি শুধু আকারেই বিশাল নয়, তার চালচলনও অত্যন্ত রাজকীয়। আমরা তাকে চাক্ষুষ দেখার জন্য নিয়মিত নজরদারি চালাচ্ছি।”

বাঘের উপস্থিতি নিশ্চিত হওয়ায় ফের একবার আশার আলো দেখছে বক্সা ব্যাঘ্র প্রকল্প। বন দফতর সূত্রে জানা গিয়েছে, এলাকায় নজরদারি আরও বাড়ানো হয়েছে এবং ট্র্যাপ ক্যামেরার সংখ্যা বাড়ানোর সিদ্ধান্ত নেওয়া হয়েছে।